Gitte Seeberg (KF), 2002-11-19:
I Det Konservative Folkeparti er vi godt tilfredse med de aftaler, som regeringen indgik i juni måned med kommuner og amter.
Ligeledes er vi godt tilfredse med aftalen om finansloven for indeværende år og for næste år.
Aftalerne ligger alle sammen i god forlængelse af og lever ligeledes op til de ønsker og krav, som mit parti havde forud for Folketingsvalget for nu 1 år siden.
På en række områder er der sket forbedringer, og på andre vil der ske forbedringer næste år.
Noget virker for indeværende år, og nogle af forbedringerne kommer, som jeg sagde, først i år 2003 som følge af aftalerne.
Det fremgår af aftalerne.
Desværre har et enkelt amt valgt ikke at stå ved aftalen, men det spørgsmål får Folketinget jo lejlighed til at debattere på torsdag, hvis jeg ikke husker forkert.
KL. 14.40 Alt i alt indebar aftalerne 2,5 mia. kr. ekstra til nye initiativer, set i forhold til i år.
Aftalerne fra juni indeholdt en række elementer, som vi fra konservativ side i mange år har været optaget af.
På sundhedsområdet f.eks. er der tilført over 1 mia. kr. ekstra ud over de penge, der var i puljen på 1,5 mia. kr., som blev vedtaget ved forårets finanslov.
Ved finanslovaftalen for 2003, som netop er indgået, er yderligere afsat en reserve på 125 mio. kr. til puljen mod ventelister.
Langt de fleste af pengene fra kommuneaftalerne går til forbedringer, som jeg nævnte, på sygehusområdet, men også udgifterne til medicin, som er stadig stigende, indgår i aftalen med amterne.
Vi er også tilfredse med, at amterne i budgetterne har lagt op til, at området prioriteres højt.
Den politiske indsats har virket.
På en lang række operationer er antallet af uger, man skal vente på behandling, faldet markant.
F.eks. var der i juni 22 ugers ventetid på forundersøgelse til grå stær.
I dag er det gennemsnitlig 8 uger. For andre operationer er ventetiderne også faldet markant.
Det er jo præcis det, regeringen målrettet er gået efter, og det er lykkedes.
Jeg erkender blankt, at det kan blive bedre, og det skal vi også arbejde på, men sådan er det jo altid.
På skoleområdet er der opnået en forståelse med kommunerne om bl.a. styrkelse af det faglige niveau, bedre sammenhæng mellem børnehaven, SFO, børnehaveklasse og skolestart og flere timer i dansk og matematik.
Hertil kommer det netop indgåede skoleforlig.
På socialområdet er der bl.a. aftalt en særlig indsats
for vanskeligt stillede børn og unge.
Hertil kommer den netop indgåede satspuljeaftale mellem en bred kreds af partier.
I finanslovaftalen med Dansk Folkeparti er tillige afsat en pulje på 50 mio. kr. til særlige sociale formål, som vil blive udmøntet senere.
Faktum er, at amterne vil bruge næsten 400 mio. kr. mere næste år på det sociale område.
Det må unægtelig siges at være et fremskridt.
Som jeg ved tidligere lejligheder har redegjort for, når kommuneaftalerne har været til debat, mener jeg fortsat, at ansvaret for kommuneaftalen er regeringens, kommunernes og amtskommunernes. Når der er indgået en aftale, er det, fordi parterne naturligvis kan og vil overholde aftalerne.
Derfor har jeg heller ikke noget tilovers for det piberi, man efterfølgende må høre på.
Aftalerne er accepteret af begge parter, og det er essensen af vores aftalesystem.
Så ved jeg godt, at der er nogle partier - det er jo også derfor, vi har forespørgslen i dag - som mener, at man bare kan hæve skatterne eller sætte gang i seddeltrykkeriet i Nationalbanken, men den tid er heldigvis slut.
Naturligvis kan det være svært for kommuner og amter at prioritere udgifterne.
Sådan er det altid, hvis der skal spares eller omprioriteres.
Det gælder ens egen økonomi, og det gælder i en privat virksomhed.
Men det er kun ret og rimeligt, at også denne del af den offentlige sektor må passe på pengene og gøre tingene bedre og bedre og mest produktivt.
Men lige præcis på de bløde områder, som forespørgslen her jo handler om, er der rent faktisk tilført flere penge.
Det drejer sig om uddannelse, det drejer sig om det sociale område og sygehusene, og lige præcis de områder er vi fra konservativ side godt tilfredse med bliver opprioriteret.